Přirodne wudźěłki tysacy ludźi k baroknemu hrodej přiwabili
Ramnow (BW/SN). Cyle w znamjenju lena a najwšelakorišich wudźěłkow z tejele rostliny steješe kónc tydźenja Ramnowski barokny hród. Tam přewjedźechu mjeztym hižo 21. raz mjezynarodne lenowe dny. Štož bě so 1995 z małej horstku wikowarjow a něšto stami wopytowarjow započało, je dźensa hotowy magnet z něhdźe 200 wikowarjemi. Po tysacach přijědźechu ludźo do Ramnowa, a kaž awtowe znački přeradźeja nic jeno z Łužicy, ale tež z Berlina, Drježdźan, Riesy, Durinskeje, Saksko-Anhaltskeje a wot druhdźe. Publikum pak je stajnje móhłrjec trochu wuběrany, přetož hdyž dorosćeny najprjedy dźesać eurow zastupa płaći, žno dyrbi so wón chětro za lenowe wudźěłki zajimować.
Štož pak na wopytowarjow čaka, móžeše so sobotu a njedźelu widźeć dać. Hudźbna zabawa na dwěmaj jewišćomaj z bigband a dalšej kapału za rejwansku hudźbu, dudlowar, dźěćaca zaběra, klankodźiwadło a wjele dalšeho skićachu w parku a před hrodom samym dosć wotměny. K tomu bě dosć móžnosćow sej něšto słódneho popřeć, a to nic jenož kołbasku a piwo.
dyu_Latn szl_Latn ces_Latn